Vrou, tuinier op plaas by Leandra aangevalArgieffoto: Reint Dykema ’n Vrou en haar tuinier is Woensdagoggend op ŉ plaas in die Leandra- en Kinross-omgewing in Mpumalanga aangeval. Drie aanvallers, wat glo met twee vuurwapens en ’n mes gewapen was, het die tuinier op die erf oorval en ernstig aangerand voor hulle die huis binnegegaan en die vrou drie keer met ŉ mes gesteek het. Jacques Alberts van die Stratcon-veiligheidsmaatskappy vertel dat die aanvallers glo geld geëis het toe hulle die vrou twee keer in haar been en een keer in haar boud met ŉ mes gesteek het. Die aanvallers het toe te voet van die toneel gevlug. Die vrou het dadelik hul bure van die voorval in kennis gestel en hulp is ontbied. Alberts sê hulle is net na 08:00 van die aanval in kennis gestel. Plaaslike boere en buurtwagte het saam met die polisie op die aanval gereageer en die aanvallers se spoor gevolg. Al drie aanvallers is in hegtenis geneem. Die boer was nie tydens die aanval tuis nie aangesien hy reeds met sy dag se werksaamhede begin het. Die vrou en haar tuinier is albei vir behandeling na die naaste hospitaal geneem. Volgens Alberts is die slagoffers nie ernstig beseer nie, maar het die aanval hulle erg getraumatiseer. Die polisie het die aanval en die inhegtenisneming van die aanval bevestig.